
Anexa nr. 1 
La HCL nr. 209 din 20 octombrie 2022

Raportul 
 privind  stadiul de înscriere a datelor în registrul agricol pe trimestrul III al anului 2022

Pentru completarea și ținerea la zii a registrelor agricole la  nivelul UAT Marghita sunt desemnate două persoane cu dispoziția primarului  iar în fișa postului sunt specificate atribuții privind obligativitatea completării și ținerii la zii a registrelor agricole. Pentru încărcarea datelor în RA este desemnat cu dispoziția primarului un inginer topograf.
La nivelul UAT Marghita registrul agricol la data de 30 iunie 2022 este completat în procent de 100% ,în format electronic, conform O.G.nr 28/2008 privind registrul agricol art. 6, alin.  (7) conform căreia începând cu data de 1 ianuarie 2018, registrul agricol se întocmește și se ține la zi în format electronic."Pentru completarea registrului agricol în format electronic la nivelul UAT Marghita se folosește un program cu denumirea de Agroregis achiziționat de primărie de la firma de soft Indeco Baia Mare.
În baza Hotarârii nr 44 din 19.03.2020 art. 2, alin.  (1) începâmd cu anul 2020 conducerea și ținerea la zi a Registrului agricol se  face numai în format electronic.
La nivelul UAT Marghita sunt deschise  un număr de 38 de volume de registru agricol,  pe patru tipuri după cum urmează;
Tipul I 32 volume cu persoane fizice cu domiciliul pe raza UAT
Tipul II 4 volume persoane fizice cu domiciliul în alte localități
Tipul III 1 volum persoane juridice cu domiciliul fiscal pe raza UAT
Tipul IV 1 volum persoane juridice cu domiciliul fiscal în alte localități
Registrele agricole ale Municipiului Marghita cuprind un număr  de 2810 poziții, după cum urmează:  
 Tip I -2470 poziții
	 Tip II-282 poziții
	 Tip III-31 poziții
	 Tip IV-27 poziții
 Înscrierea în Registrul agricol a datelor privind componența gospodăriei/exploatației agricole fără personalitate juridică se face pe baza declarației date pe propria răspundere sau pe bază de documente de capul gospodăriei sau, în lipsa acestuia, de un alt membru major al gospodăriei, care dispune de capacitate deplină de exercițiu, după cum urmează:
a) prin vizitarea persoanelor fizice de către persoanele împuternicite cu completarea registrului agricol;
b) la primărie, în cazul în care un reprezentant major al persoanei fizice se prezintă din propria inițiativă sau pentru rezolvarea altor probleme;
c) pe baza declarației trimise prin poștă, cu confirmare de primire, pe cheltuiala persoanei care are obligația de a fi înregistrată în registrul agricol;
d) pe baza unei procuri notariale date de capul gospodăriei;
e) prin invitarea la primărie a persoanelor fizice care au obligația să efectueze declarațiile pentru înscrierea datelor în registrul agricol.
Termenele la care persoanele fizice și juridice au obligația să declare datele pentru înscrierea în registrul agricol sunt următoarele:
a) între 5 ianuarie și ultima zi lucrătoare a lunii februarie, pentru datele anuale privind membrii gospodăriei, terenul aflat în proprietate/folosință, clădirile și mijloacele de transport cu tracțiune animală și mecanică, mașinile, utilajele și instalațiile pentru agricultură și silvicultură, efectivele de animale existente în gospodărie/unitatea cu personalitate juridică la începutul fiecărui an, precum și modificările intervenite în cursul anului precedent în efectivele de animale pe care le dețin, ca urmare a vânzării-cumpărării, a produșilor obținuți, a morții sau a sacrificării animalelor ori a altor intrări-ieșiri;
b) între 1 și ultima zi lucrătoare a lunii mai, pentru datele privind categoria de folosință a terenului, suprafețele cultivate, numărul pomilor în anul agricol respectiv;
c) persoanele fizice și juridice au obligația să declare date, pentru a fi înscrise în registrul agricol, și în afara termenelor prevăzute la lit. a) și b), în termen de 30 de zile de la apariția oricărei modificări.
(2) În cazul în care persoanele fizice sau cele juridice nu fac declarațiile la termenele legale , se consideră că nu au intervenit niciun fel de modificări, fapt pentru care în registrul agricol se reportează din oficiu datele din anul precedent.	Pentru declararea în registrul agricol a datelor din capitolele prevăzute conform Hotărârii de guvern se folosește un model de declarație eliberat la nivelul UAT Marghita .
Înscrierea în registrul agricol a datelor privind clădirile și terenurile, a titularului dreptului de proprietate asupra acestora, precum și a schimbării categoriei de folosință s-a  făcut  numai pe bază de documente anexate la declarația făcută sub semnătura capului de gospodărie sau, în lipsa acestuia, a unui membru major al gospodăriei, sub sancțiunea nulității. În cazul în care nu există documente, înregistrarea în registrul agricol a datelor privind clădirile și terenurile, a titularului dreptului de proprietate asupra acestora, precum și a schimbării categoriei de folosință se poate face pe baza declarației date sub semnătura capului gospodăriei sau, în lipsa acestuia, de un alt membru major al gospodăriei, sub sancțiunea nulității. Aceste declarații pot fi date, potrivit opțiunii persoanei fizice obligate să declare în registrul agricol, după cum urmează:
a) în fața secretarului localității;
b) în fața notarului public;
c) la misiunile diplomatice și oficiile consulare ale României.
(3) În cazul indiviziunii, oricare dintre coindivizari poate da declarația în condițiile   prevederilor legale.
(4) Pentru entitățile cu personalitate juridică, datele au fost înscrise  în registrul agricol pe baza declarațiilor date de reprezentantul legal al unității respective, însoțite de documente.
Ori de câte ori intervin modificări în registrul agricol referitoare la terenuri, la categoria de folosință a acestora, la clădiri, la mijloacele de transport sau la orice alte bunuri deținute în proprietate ori în folosință, după caz, de natură să conducă la modificarea oricăror impozite și taxe locale prevăzute de titlul IX din Legea nr. 227/2015 privind Codul fiscal, cu modificările și completările ulterioare, funcționarii cu atribuții privind completarea, ținerea la zi și centralizarea datelor din registrele agricole au obligația de a comunica aceste modificări funcționarilor din compartimentele de resort din aparatul de specialitate al primarului, în termen de 3 zile lucrătoare de la data modificării.
Datele instrumentate la nivelul oricăror compartimente de resort din aparatul de specialitate al primarului și care fac obiectul înscrierii în registrul agricol se comunică compartimentului de resort cu atribuții în acest sens, în termen de 3 zile lucrătoare de la data înregistrării lor, prin grija conducătorului compartimentului respectiv. Cu titlu de exemplu, fără a se limita la acestea, sunt compartimentele de resort din aparatul de specialitate al primarului cu atribuții în domeniul:
a) administrării impozitelor și taxelor locale;
b) amenajării teritoriului, urbanismului și al autorizării executării lucrărilor de construcții.
În trimestrul III s-au deschis un număr de 12 poziții noi în Registrul agricol , au fost făcute modificări în baza de date la un număr de 370 de poziții și s-au înregistrat un număr de 82 de contracte de arendă care au fost operate în Registrul agricol.
Până la sfârsitul trimestrului III au fost eliberate 7 atestate noi de producător agricol, au fost vizate 10 atestate de producător agricol  eliberat în anii anteriori și au fost eliberate 8 carnete de comercializare a produselor din sectorul agricol și vizate 9 carnete de comercializare a produselor din sectorul agricol, eliberat în anii anteriori.
În trimestrul III au fost eliberate un număr de 425 de adeverințe de stare material necesară pentru burse sociale, venit minim garantat, venit pentru alocații de susținere a familiei. Pâna la sfârșitul trimestrului III  s-au eliberat un număr de 374 adeverințe cu spațiul locativ. Tot în această s-a asigurat consilierea și s-au înregistrat un număr 4 cereri pentru afișarea ofertei de vânzare teren agricol situat în extravilanul localității și dosarul cu actele  necesare a fost înaintat la Direcția Agricolă Bihor. Au fost făcute un număr 32 verificări  pe teren privind situația reală a datelor declarate în registrul agricol.
Consilierea cu cetății, în ceea ce privește depunerea cererilor privind suprafețele afectate de seceta generată de fenomenele meteorologice periculoase fiind în număr de 107 cereri depuse.
Zilnic se face interconectarea bazei de date de la registrul agricol local cu registrul agricol național(RAN).

